ПРОТОКОЛ № 18
от заседанието на Комисия по правни и институционални въпроси 
към Пленума на Висшия съдебен съвет, проведено на 18 юни 2018 г.

Днес, 18 юни 2018 г., понеделник от 15.00 ч. в сградата на Висшия съдебен съвет, се проведе заседание на Комисията по правни и институционални въпроси към Пленума на ВСС в състав:

ПРЕДСЕДАТЕЛ:			ЦВЕТИНКА ПАШКУНОВА
ЗАМ. ПРЕДСЕДАТЕЛ:		ГЕОРГИ КУЗМАНОВ

ЧЛЕНОВЕ:				СТЕФАН ГРОЗДЕВ
								ВЕРОНИКА ИМОВА
								ПЛАМЕН НАЙДЕНОВ
								АТАНАСКА ДИШЕВА									ДАНИЕЛА МАШЕВА
							ЕВГЕНИ ДИКОВ 

На заседанието присъстват експертните сътрудници на комисията Мартин Величков – и.д. директор на дирекция „Правна“, Цветелина Велинова – главен експерт – юрисконсулт в дирекция „Правна“, Христина Тодорова – директор на дирекция „Международна дейност“, Зорница Златева - гл. експерт - връзки с обществеността в отдел „Публична комуникация и протокол“ и техническия сътрудник на комисията – Мариана Георгиева. 

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:
Включва в дневния ред следните допълнителни точки:
- Писмо от Министерство на правосъдието относно Проект на Наредба за изменение и допълнение на Наредба № 6 от 2008 г. за утвърждаване на образци на заповед за изпълнение, заявление за издаване на заповед за изпълнение и други книжа във връзка със заповедното производство;
- Предложения и становища от съдилищата за изменение на разпоредбата на чл. 80, ал. 1 от Правилника за администрацията в съдилищата, в изпълнение на решение на КПИВ по протокол № 13/14.05.2018 г., т. 20.

Д Н Е В Е Н   Р Е Д: 
I. МЕЖДУНАРОДНА ДЕЙНОСТ:
	1. ОТНОСНО: Обобщение на отговори на Въпросника на Секретариата на Европейския комитет за правно сътрудничество на Съвета на Европа (CDCJ) за проследяване изпълнението на Плана за действие на Съвета на Европа за укрепване на независимостта и безпристрастността на съдебната власт.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:
1.1. Приема за сведение обобщените отговори на Въпросника на Секретариата на Европейския комитет за правно сътрудничество, ведно с Допълнението към Плана за действие на Съвета на Европа за укрепване на независимостта и безпристрастността на съдебната власт.
1.2. 	ИЗПРАЩА Въпросника на Секретариата на Европейския комитет за правно сътрудничество, ведно с Допълнението към Плана за действие на Съвета на Европа за укрепване на независимостта и безпристрастността на съдебната власт, на Прокуратурата на Република България с молба за изготвяне на отговор по Действие 3.2 и Действие 3.3.
1.3. Информацията по т. 1.1. да се изпрати на Министерство на правосъдието в рамките на указания срок 22.06.2018 г., като се посочи, че Действие 3.2. и 3.3. са изпратени по компетентност на Прокуратурата на Република България.
директор на д-я „Международна дейност“:
										Хр. Тодорова
II. ПУБЛИЧНА КОМУНИКАЦИЯ:
2. ОТНОСНО: Информация във връзка с прилагане на Общия регламент за защита на личните данни от органите на съдебната власт /решение на КПИВ по протокол № 16/06.06.2018 г., т. 3/

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:
2.1. Приема за запознаване обобщената информация, предоставена от органите на съдебната власт, в изпълнение на решение на КПИВ по протокол № 16/06.06.2018 г., т. 3.1.
2.2. Приема за сведение приложените примери на съобщения на ЕСПЧ, Съда на ЕС, и прессъобщения на органи на съдебната власт, във връзка с прилагането на Регламент /ЕС/ 2016/679.
2.3. Приема следното становище във връзка с Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни:

С Т А Н О В И Щ Е

Комисията по правни и институционални въпроси към Пленума на ВСС прие становище, че Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) е приложим по отношение на правораздавателната дейност, при съобразяване с нейната специфика. 
За да се гарантира независимостта на съдебната власт при изпълнение на задълженията ѝ и вземане на решения, Регламентът предоставя правото на всяка държава членка да определи конкретно операциите и процедурите по обработване на лични данни от органите на съдебната система. Предвидена е и изрична дерогация на компетентността на националните надзорни органи при обработване на лични данни на физически лица от съдебните органи при упражняване на правораздавателни функции като контролът върху тези дейности е възложен на специален орган.
	Извън обсега на действие на Регламент (ЕС) 2016/679 е защитата на физическите лица във връзка с обработването на лични данни от компетентните органи за целите на предотвратяването, разследването, разкриването или наказателното преследване на престъпления или изпълнението на наказания и относно свободното движение на такива данни, като същата е предмет на регулация от Директива (ЕС) 2016/680 на Европейския парламент и на Съвета от 27.04.2016 г. относно защитата на физическите лица във връзка с обработването на лични данни от компетентните органи за целите на предотвратяването, разследването, разкриването или наказателното преследване на престъпления или изпълнението на наказания и относно свободното движение на такива данни.
	Тя установява специален режим за защита на физическите лица по отношение на обработването на лични данни от правоприлагащите и правораздавателните органи за посочените в нея цели и следва да бъде транспонирана в националното законодателство, посредством изменение и допълнение на Закона за защита на личните данни. 
	До разписването на конкретни правила за обработка на лични данни от органите на съдебната власт, в изпълнение на Регламента и транспониране на Директивата, при оповестяване, предоставяне и публикуване на информация, вкл. предназначена за средствата за масово осведомяване, органите на съдебната власт по отношение на правораздавателната дейност следва да прилагат нормите на действащото право при съблюдаване на обществения интерес. 
	Комисията по правни и институционални въпроси изразява готовност да съдейства на органите имащи законодателна инициатива, с експертиза от органите на съдебната власт, ИВСС и НИП за законодателни промени във връзка с транспониране на Директива (ЕС) 2016/680 на Европейския парламент и на Съвета, след което административната практика на органите на съдебната власт ще бъде унифицирана чрез приемане на стандарти от Пленума на ВСС.
2.4. ВЪЗЛАГА на отдел „Публична комуникация и протокол“ да организира на 21.06.2018 г. среща с представители на медиите във връзка с прилагането на Регламент /ЕС/ 2016/679 от органите на съдебната власт. Предлага на представляващия ВСС и говорителите на Съдийската и Прокурорската колегия да участват в предстоящата среща.
2.5. ИЗПРАЩА писмото от председателя на Административен съд – Смолян на Комисия „Съдебна администрация“ към Съдийската колегия на ВСС, по компетентност.

3. ОТНОСНО: Писмо с рег. индекс ВСС-776/08.06.2018 г. от председателя на Върховния административен съд във връзка с напредъка по изпълнение на Комуникационната стратегия на съдебната власт през 2017 г. от ВАС и административните съдилища.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:
3.1. Приема предоставената от председателя на ВАС информация за напредъка по изпълнението на Комуникационната стратегия на съдебната власт през 2017 г. от ВАС и административните съдилища:
- Отчет за  напредъка по изпълнение на Комуникационната стратегия на съдебната власт през 2017 г. от Върховния административен съд и административните съдилища;
- обобщена таблица за изпълнението на индикаторите с количествени стойности и посочено процентно изменение спрямо предходната 2016 г.;
- таблица за изпълнението на Плана за действие за изпълнение на Комуникационната стратегия на съдебната власт за 2017 г. от Върховния административен съд и административните съдилища.
3.2. ВЪЗЛАГА на експертите от отдел „Публична комуникация и протокол“ да включат предоставената информация в обобщения План за действие за изпълнение на Комуникационната стратегия на съдебната власт през 2017 г., както и в обобщената таблица за изпълнението на индикаторите с количествени стойности и посочено процентно изменение спрямо предходните 2016 г. и 2015 г.

	4. ОТНОСНО Организационни мерки във връзка с отчитане изпълнението на  Образователната програма „Съдебната власт – информиран избор и гражданско доверие. Отворени съдилища и прокуратури“ през учебната 2017/2018 учебна година и провеждането ѝ през следващата учебна година.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:
4.1. Органите на съдебната власт, участвали в Образователната програма „Съдебната власт – информиран избор и гражданско доверие. Отворени съдилища и прокуратури“ през учебната 2017/2018 година, да предоставят доклад-анализи за провеждането ѝ, в срок до 15.07.2018 г. Към докладите да бъдат приложени образци на образователните, информационните, рекламните и други материали, включително на електронен носител, изготвени и разпространени сред учениците при реализиране на Програмата.
4.2. ВЪЗЛАГА на експертите от отдел „Публична комуникация и протокол" да изготвят годишен анализ на проведената Образователна програма „Съдебната власт – информиран избор и гражданско доверие. Отворени съдилища и прокуратури“ през учебната 2017/2018 г., в срок до 01.09.2018 г.
4.3. Органите на съдебната власт, желаещи да участват в Образователната програма „Съдебната власт – информиран избор и гражданско доверие. Отворени съдилища и прокуратури“ през учебната 2018/2019 година, в срок до 31.07.2018 г. да предоставят информация за магистратите и съдебните служители, които ще се включат в Програмата, училищата-партньори, с които ще работят, както и мотивирани заявки за необходимия финансов ресурс във връзка с реализирането ѝ. 
4.4. ПРЕПОРЪЧВА на административните ръководители на органите на съдебната власт мотивираните заявки за необходимите финансови средства за дейности, инициативи, образователни и информационни материали във връзка с провеждане на Образователната програма „Съдебната власт – информиран избор и гражданско доверие. Отворени съдилища и прокуратури“ да не съдържат искания за канцеларски материали и консумативи. 

	5. ОТНОСНО: Отчет за провеждане на Програмата за стаж на студентите от юридическите факултети в администрацията на Висшия съдебен съвет през 2017 година.
КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:
5.1. Приема за запознаване отчета за провеждане на Програмата за стаж на студентите от юридическите факултети в администрацията на Висшия съдебен съвет през 2017 г.
гл. експерт в отдел „Публична комуникация и протокол“
									Зорница Златева
	
	III. ПРАВНИ ВЪПРОСИ:
	6. ОТНОСНО: Писмо от Министерство на правосъдието относно Проект на Наредба за изменение и допълнение на Наредба № 7 от 2008 г. за утвърждаване на образците на книжа, свързани с връчването по Гражданския процесуален кодекс, издадена от министъра на правосъдието.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

6.1.  ДАВА ПОЛОЖИТЕЛНО СТАНОВИЩЕ по проекта на Наредба за изменение и допълнение на Наредба № 7 от 2008 г. за утвърждаване на образците на книжа, свързани с връчването по Гражданския процесуален кодекс.
6.2. Предлага на Пленума на Висшия съдебен съвет да изрази положително становище по проекта на Наредба за изменение и допълнение на Наредба № 7 от 2008 г. за утвърждаване на образците на книжа, свързани с връчването по Гражданския процесуален кодекс.
6.3. ВНАСЯ точката в дневен ред за следващото редовно заседание на Пленума на ВСС.

	7. ОТНОСНО: Писмо от председателя на Районен съд – Бургас относно необходимостта от уеднаквяване приложението на разпоредбата на чл. 61, ал. 2 от Гражданския процесуалния кодекс.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

7.1. ИЗПРАЩА писмото от председателя на Районен съд – Бургас, на Комисията по професионална квалификация и информационни технологии към Пленума на Висшия съдебен съвет, за запознаване.
7.2. ИЗПРАЩА писмото от председателя на Районен съд – Бургас на междуведомствената работна група, сформирана към Министерство на правосъдието, съгласно Заповед № ЛС-13-2/18.01.2018 г. на министъра на правосъдието, с оглед обсъждане на изменение на разпоредбата на чл. 61, ал. 2 от ГПК.
7.3. ИЗПРАЩА писмото от председателя на Районен съд – Бургас на председателите на Върховен касационен съд и Върховен административен съд, и на Главния прокурор на Република България, с оглед изразяване на становище по поставените въпроси. 

	8. ОТНОСНО:  Писмо от служител в Националния институт на правосъдието във връзка със задължението за подаване на декларация за имущество и интереси по реда на Закона за противодействие на корупцията и за отнемане на незаконно придобито имущество.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

8.1. ПРИЕМА ЗА СВЕДЕНИЕ писмото от служител в Националния институт на правосъдието във връзка със задължението за подаване на декларация за имущество и интереси по реда на Закона за противодействие на корупцията и за отнемане на незаконно придобито имущество.
8.2. ИЗПРАЩА копие от писмото по т. 8 на Комисията за противодействие на корупцията и за отнемане на незаконно придобитото имущество, по компетентност.

	9. ОТНОСНО: Запитване от Главния прокурор на Република България по прилагането на Правилата за определяне на реда за откриване на набирателни сметки, набиране, използване и отчитане на чуждите средства в лева и валута в органите на съдебната власт /отложена т. 9.1.от заседание на Комисия по правни и институционални въпроси по Протокол № 3/05.02.2018 г./.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

9.1. Разпоредбата на т. 2.2 от Правилата за определяне на реда за откриване на набирателни сметки, набиране, използване и отчитане на чуждите средства в лева и валута в органите на съдебната власт не е приложима по отношение на освободените парични гаранции като мярка за неотклонение в наказателното производство, тъй като Наказателно-процесуалният кодекс не съдържа изрична разпоредба, касаеща срока, след изтичане на който непотърсената парична гаранция като мярка за неотклонение се внася в приход на съдебната власт.
9.2. Предлага на Пленума на Висшия съдебен съвет да обсъди необходимостта от промяна в Правилата за определяне на реда за откриване на набирателни сметки, набиране, използване и отчитане на чуждите средства в лева и валута в органите на съдебната власт, при съобразяване разпоредбите на Наказателно-процесуалния кодекс.
9.3. ВНАСЯ точката в дневен ред за следващото редовно заседание на Пленума на ВСС.

	ДОПЪЛНИТЕЛНИ ТОЧКИ:

10. ОТНОСНО: Писмо от Министерство на правосъдието относно Проект на Наредба за изменение и допълнение на Наредба № 6 от 2008 г. за утвърждаване на образци на заповед за изпълнение, заявление за издаване на заповед за изпълнение и други книжа във връзка със заповедното производство.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

10.1. ИЗРАЗЯВА ПОЛОЖИТЕЛНО СТАНОВИЩЕ по проекта на Наредба за изменение и допълнение на Наредба № 6 от 2008 г. за утвърждаване на образци на заповед за изпълнение, заявление за издаване на заповед за изпълнение и други книжа във връзка със заповедното производство.
10.2. Предлага на Пленума на Висшия съдебен съвет да даде положително становище по проекта на Наредба за изменение и допълнение на Наредба № 6 от 2008 г. за утвърждаване на образци на заповед за изпълнение, заявление за издаване на заповед за изпълнение и други книжа във връзка със заповедното производство.
10.3.  ВНАСЯ точката в дневен ред за следващото редовно заседание на Пленума на ВСС.
11. ОТНОСНО: Предложения и становища от съдилищата за изменение на разпоредбата на чл. 80, ал. 1 от Правилника за администрацията в съдилищата, в изпълнение на решение на КПИВ по протокол № 13/14.05.2018 г., т. 20.

КОМИСИЯТА ПО ПРАВНИ И ИНСТИТУЦИОНАЛНИ ВЪПРОСИ
Р Е Ш И:

11.1. ИЗПРАЩА предложенията и становищата от съдилищата за изменение на разпоредбата на чл. 80, ал. 1 от Правилника за администрацията в съдилищата, на Комисия „Съдебна администрация“ към Съдийската колегия на ВСС.

ПРЕДСЕДАТЕЛ
                                                                   НА КОМИСИЯТА:		/П/ 
ЦВЕТИНКА ПАШКУНОВА